A Red Hot Chili Peppers basszusgitárosa kiakadt az amerikai iskolai zeneoktatáson – ha tudná, milyen a magyar
Flea a Rolling Stone-nak adott interjúban fakadt ki.
A zenész szerint "rossz", sőt egyenesen "gyermekbántalmazás" az, ha nem költenek eleget az iskolai zeneoktatásra.

Flea azt meséli az interjúban, hogy azok után alapította meg 2001-ben a Silverlake Consevatory of Music nevű nonprofit zeneiskolát, miután egyszer ellátogatott régi középiskolájába, és szembesült azzal, hogy a suliban alig-alig vannak hangszerek, amiken a diákok zenélhetnének.

A téma úgy került elő, hogy – ahogy minden évben – idén is lesz egy iskolatámogató koncert, amin most például olyan sztárok lépnek fel, mint az új hiphopgeneráció egyik legizgalmasabb figurája, Anderson.Paak és a veterán zeneszerző-énekes, Randy Newman. Flea azt is elmondta, hogy idén az iskola kórusa is csatlakozik majd a fellépőkhöz.

Apropó, kórus – jó, hogy az amúgy magyar származású Flea (Michael Balzary) nem ismeri a magyar iskolai zeneoktatás állapotát. Kodály országában ugyanis az utóbbi időben szinte teljesen eltűntek az iskolai kórusok, és az ének-zene oktatás (tisztelet a kivételnek) sem az örömmel éneklésről szól, sem az okos zenehallgatásról, pláne nem a hangszeres játékról, hanem leginkább a zeneszerzők életrajzáról, a népdalok elemzéséről és egyéb lexikális tanagyagokról.
iskolai zeneoktatás oktatás Red Hot Chili Peppers